作者:李百藥
標題:謁漢高廟
內容:纂堯靈命啟，滅楚餘閏終。飛名膺帝籙，沈跡韞神功。瑞氣朝浮碭，祥符夜告豐。抑揚駕人傑，叱吒掩時雄。締構三靈改，經綸五緯同。干戈革宇內，聲教盡寰中。運謝年逾遠，魂歸道未窮。樹碑留故邑，抗殿表祠宮。沐蘭祈泗上，謁帝動深衷。英威肅如在，文物杳成空。竹皮聚寒徑，枌社落霜叢。蕭索陰雲晚，長川起大風。